## El talent còmic de Joaquín Reyes i Ángeles Martín desfilen al Teatre Romà amb ‘La Paz’

*** Els dos còmics i actors protagonitzen la comèdia d’Aristòfanes en versió de Francisco Nieva
* El premiat espectacle de carrer *Sfumato* recorre els jardins del Centre Cívic**

El festival Sagunt a Escena, organitzat per la Conselleria d’Educació, Cultura, Universitats i Ocupació, a través de l’Institut Valencià de Cultura (IVC), acull aquest dijous, 22 d'agost, la representació d’una de les més recents estrenes de l’estiu, la comèdia *La Paz, celebración grotesca sobre Aristófanes*, una comèdia d’altura amb grans noms.

Per a revisitar el text grec clàssic s’ha comptat amb la versió d’un dels grans dramaturgs espanyols, Francisco Nieva. Mort en 2016, Nieva va escriure la present versió en 1977 per a una obra que es va estrenar en el mateix Festival Internacional de Teatre Clàssic de Mèrida, que en 2024 ha propiciat esta nova incursió dirigida per Rakel Camacho.

És precisament Camacho qui ha volgut reivindicar i homenatjar Nieva, gran impulsor del teatre contemporani d’arrel clàssica, i qui en esta ocasió ha adaptat la realitat original a la més pròxima canviant el paper d’alguns dels personatges utilitzant un to burlesc i irònic.

Si Aristòfanes va ser un geni per a saber teatralitzar la vida dels atenesos i dotar-la de la crítica mordaç que permet l’humor, pròxim al surrealisme, Nieva va transformar esta dimensió circumstancial en una celebració, en una festa dels sentits i del llenguatge en què, eliminant els referents concrets, s’incrementa el sentit universal del grotesc. En *La Paz* de Nieva es mostra amb tota plenitud el concepte del teatre com a catarsi.

La rondalla d’esta comèdia és una invocació a la deessa Pau, amb totes les dificultats que tal voluntat comporta. Per a això, l’equip artístic liderat per Camacho ha creat un espectacle en què el teatre, la dansa, la música o la *performance* prenen cos gràcies a un elenc versàtil en el qual destaquen els rostres coneguts de Joaquín Reyes i Ángeles Martín en els papers de Trigeu i Corifea. Al costat d’ells Astrid Jones, Sara Escudero, Carlos Troya, Nerea Moreno, Pedro Angel Roca i Laura Galán.

En l’equip artístic de *La Paz* trobem el nom de l’alacantí Juanjo Llorens, un dels dissenyadors d’il·luminació més prolixos de l’escena nacional, reconegut amb diversos Premis Max i altres distincions, i col·laborador habitual de companyies com Otra Danza d’Asun Noales.

**Empatia animal**

El dimecres 21, l’Off Romà es trasllada als jardins del Centre Cívic, a on Llum de Fideu representa *Sfumato*, una reflexió itinerant sobre les relacions que establim amb altres espècies en l’espai públic.

Reconegut com el millor espectacle de l’última edició del festival TAC de Valladolid, la peça per a quatre intèrprets s’allunya de la mirada antropocèntrica dominant per a simular un món en el qual l’empatia entre espècies és la protagonista. Peixos, coloms, arbres i altres éssers vius són els participants d’esta obra inclassificable que desdibuixa els límits humans per a abraçar unes altres perspectives. La poètica, la sorpresa i la participació són alguns dels seus ingredients.

La jove companyia resident a Barcelona està formada per Anna Claramonte i Marc Guillén, amb el suport d’un equip artístic en el qual destaca Martí Doy en el disseny i construcció de màscares.

Sagunt a Escena és un festival organitzat per l’Institut Valencià de Cultura amb la col·laboració de l’Ajuntament de Sagunt i l’àrea de teatres de la Diputació de València.

Fecha: 20/08/2024